

**Melléklet**

**Háttér-információk az**

**511/2014/EU rendelet 16. cikkének (1) bekezdése szerinti jelentéshez**

*A Nagojai Jegyzőkönyvből eredő nemzetközi kötelezettségek*

A Nagojai Jegyzőkönyv egy nemzetközi megállapodás[[1]](#footnote-1), amelyet 2010 októberében fogadtak el a Biológiai Sokféleség Egyezmény[[2]](#footnote-2) harmadik célkitűzése, vagyis a genetikai erőforrások hasznosításából származó hasznok igazságos és méltányos megosztása végrehajtása érdekében. A hasznokat várhatóan a Biológiai Sokféleség Egyezmény első és második célkitűzésére, vagyis a biológiai sokféleség megőrzésére és elemeinek fenntartható használatára fordítják, ezáltal azok hozzájárulnak e célkitűzések megvalósításához.

A Jegyzőkönyv létrehozza a genetikai erőforrásokhoz történő hozzáférésre, valamint a hasznosításukból származó hasznok megosztására (a továbbiakban: hozzáférés és a hasznok megosztása) vonatkozó elvek és szabályok közös keretét. A Nagojai Jegyzőkönyv a szabályok három típusát foglalja magában: hozzáférési, haszonmegosztási és megfelelési szabályokat. A Jegyzőkönyv valamennyi részes fele hozzáférési szabályokat állapíthat meg a genetikai erőforrások feletti szuverén jogaik gyakorlása során, miközben szem előtt tartják a Jegyzőkönyvben az ilyen szabályokra vonatkozóan meghatározott követelményeket (egyértelműség, átláthatóság, a hozzáférésre vonatkozó igazságos és pártatlan eljárások stb.). A hozzáférési szabályoknak meg kell határozniuk az előzetes tájékoztatáson alapuló jóváhagyás szolgáltató országtól történő megszerzésére, valamint a genetikai erőforrások szolgáltatója és felhasználója között a hasznok megosztása érdekében kölcsönösen elfogadott feltételek megállapítására vonatkozó feltételeket. A szabályok második típusát, vagyis a haszonmegosztási szabályokat szerződéses megállapodások (kölcsönösen elfogadott feltételek) rögzítik, és azok a szerződésjog hatálya alá tartoznak. A harmadik típusú szabályok a megfelelési szabályok megállapítására vonatkoznak, ami a Jegyzőkönyvben meghatározott kötelezettség. Mindegyik fél köteles megfelelő, hatékony és arányos jogszabályi, közigazgatási vagy szakpolitikai intézkedéseket hozni annak biztosítása érdekében, hogy a joghatósága alatt hasznosított genetikai erőforrásokhoz való hozzáférés előzetes tájékoztatáson alapuló jóváhagyás alapján történjen, és a szolgáltató ország nemzeti hozzáférési és haszonmegosztási jogszabályaival összhangban megállapításra kerüljenek a kölcsönösen elfogadott feltételek. A megfelelés elősegítése érdekében a feleknek megfelelő intézkedéseket kell hozniuk a genetikai erőforrások hasznosításának figyelemmel kísérése érdekében. Ezzel összefüggésben a feleknek ellenőrzési pontokat kell meghatározniuk az előzetes tájékoztatáson alapuló jóváhagyásra és a kölcsönösen elfogadott feltételekre vonatkozó releváns információk begyűjtése érdekében. Ezek az információk továbbításra kerülnek a hozzáféréssel és a hasznok megosztásával foglalkozó információs központ[[3]](#footnote-3) és a szolgáltató ország felé. A hozzáféréssel és a hasznok megosztásával foglalkozó információs központ olyan informatikai platform, ahová a felek feltöltik az összes vonatkozó jogi, közigazgatási és politikai intézkedést; ezek közé tartoznak a hozzáférésre vonatkozó jogszabályok, az adott ország által kiadott engedélyek (nemzetközileg elismert megfelelőségi tanúsítvánnyá alakítva), a genetikai erőforrások hasznosításának monitoringjára vonatkozó információk (amelyeket aztán ellenőrzési ponti közleménnyé alakítanak át), az illetékes nemzeti hatóságokra vonatkozó információk stb. A hozzáféréssel és a hasznok megosztásával foglalkozó információs központ lehetővé teszi a releváns információk megosztását az összes részt vevő fél között.

1. A *Biológiai Sokféleség Egyezményhez kapcsolódó, a genetikai erőforrásokhoz való hozzáférésről, valamint a hasznosításukból származó hasznok igazságos és méltányos megosztásáról szóló Nagojai Jegyzőkönyvet* 2010. október 29-én fogadták el Nagojában, Japánban, a Biológiai Sokféleség Egyezmény részes feleinek tizedik konferenciáján, és az 2014. október 12-én lépett hatályba, http://www.cbd.int/abs/ [↑](#footnote-ref-1)
2. Az ENSZ Biológiai Sokféleség Egyezménye, amelyet 1992-ben fogadtak el Nairobiban, és amelyet az ENSZ Rio de Janeiró-i csúcstalálkozóján nyitottak meg aláírásra (1992. június 5.). A biológiai sokféleségről szóló egyezmény megkötéséről szóló 1993. október 25-i tanácsi határozattal az Európai Unió jóváhagyta a Biológiai Sokféleség Egyezményt. HL L 309., 1993.12.13., 1. o. – https://eur-lex.europa.eu/legal-content/HU/TXT/?uri=celex:31993D0626. [↑](#footnote-ref-2)
3. A Jegyzőkönyv 14. cikke. [↑](#footnote-ref-3)